A Tanács 858/1999/EK rendelete

(1999. április 22.)

az egyes citrusfélék termelői részére közösségi támogatási rendszer bevezetéséről szóló 2202/96/EK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a 2202/96/EK rendelet [4] 5. cikke feldolgozási küszöbértékeket vezet be; mivel e küszöbértékek túllépésének a mértékét az utolsó három gazdasági év során – a folyó évet is beleértve – a támogatási rendszer keretében feldolgozott mennyiségek átlaga alapján kell felmérni; mivel a folyó gazdasági évre rögzített támogatást csökkentik, ha túllépés megállapítására kerül sor; mivel ez a számítási rendszer azt jelenti, hogy az adott gazdasági évre vonatkozó támogatási összeget e gazdasági év vége előtt nem lehet megállapítani; mivel ez a helyzet nehézségeket okoz a termelői szervezetek irányításában; mivel ezért a túllépés következményeinek az érvényesítését a következő gazdasági évre kell halasztani;

mivel figyelembe kell venni, hogy bizonyos termékek feldolgozása az e termékekre vonatkozó gazdasági év egész folyamán történik; mivel ilyen esetben a feldolgozási küszöbérték betartását három gazdasági évvel egyenértékű időszak alatt kell felmérni;

mivel a 2202/96/EK rendelet e módosítását az 1999/2000. gazdasági évtől kezdődően célszerű alkalmazni,

ELFOGADTA EZT A RENDELETET:

1. cikk

A 2202/96/EK rendelet a következőképpen módosul:

1. Az 5. cikk (2) és (3) bekezdésének helyébe a következő rendelkezés lép:

"(2) A termékekre vonatkozóan egy adott gazdasági évre a 3. cikk (2) bekezdése alapján megállapított támogatás összegét az e cikk (1) bekezdésében említett túllépés egységeiként 1 %-kal kell csökkenteni, amennyiben az adott gazdasági évet megelőző utolsó három gazdasági év vagy egy ezzel egyenértékű időszak során a támogatási rendszer keretében feldolgozott mennyiségek átlaga meghaladja az említett küszöbértéket.

A túllépés egysége az (1) bekezdésben említett küszöbértékek mindegyikének 1 %-ával egyenlő."

2. A 6. cikk helyébe a következő rendelkezés lép:

"6. cikk

E rendelet alkalmazásának a részletes szabályait – különösen a támogatás folyósítására, az ellenőrző intézkedésekre és a szankciókra, a gazdasági évekre, a feldolgozásra leszállított nyersanyag minimumkövetelményeire, az 5. cikk (2) bekezdésében említett egyenértékű időszakra, valamint a küszöbértékek túllépésének a pénzügyi következményeire vonatkozó szabályokat – a 2200/96/EK rendelet 46. cikkében megállapított eljárás alapján kell elfogadni."

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet az 1999/2000. gazdasági évtől kezdődően kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1999. április 22-én.

a Tanács részéről

az elnök

W. Müller

[1] HL C 381., 1998.12.8., 9. o.

[2] 1999. február 24-i vélemény (a Hivatalos Lapban még nem tették közzé).

[3] 1999. február 24-i vélemény (a Hivatalos Lapban még nem tették közzé).

[4] HL L 297., 1996.11.21., 49. o.

--------------------------------------------------